b"\n_START_ARTICLE_\nJonathan Rowson\n_START_SECTION_\nBiografia i resultats destacats en competici\xc3\xb3\n_START_PARAGRAPH_\nVa fer el seu debut a Esc\xc3\xb2cia per l'equip nacional escolar de prim\xc3\xa0ria en un matx contra Anglaterra el 1988. En aquest temps assistia a l'Escola prim\xc3\xa0ria de Skene Square, i m\xc3\xa9s tard va assistir a l'Aberdeen Grammar School, on un professor de matem\xc3\xa0tiques, Michael Wilson, organitz\xc3\xa0 i va encoratjar l'equip de l'escola. Tot i que el 1988 no va ser el millor jugador en el seu grup d'edat, el seu progr\xc3\xa9s va ser r\xc3\xa0pid i va comen\xc3\xa7ar a competir en l'escenari mundial el 1991, guanyant una medalla de plata al Campionat d'Europa Sub 18 el 1995 (darrere del polon\xc3\xa8s Robert Kempi\xc5\x84ski)._NEWLINE_Despr\xc3\xa9s d'un any estudiant escacs com a conseq\xc3\xbc\xc3\xa8ncia d'aquest \xc3\xa8xit, va anar al Keble College de la Universitat d'Oxford, on va obtenir un grau en Filosofia, Pol\xc3\xadtica i Economia. Rowson est\xc3\xa0 interessat en el pensament oriental i, despr\xc3\xa9s d'un any a la Universitat Harvard, va completar la seva tesi doctoral sobre la Saviesa a la Universitat de Bristol, sota la supervisi\xc3\xb3 de Guy Claxton._NEWLINE_Fou segon al Campionat d'Europa Sub-20 de 1997 i va assolir la seva tercera i definitiva norma de Gran Mestre (i amb ella, el t\xc3\xadtol), al Campionat d'Esc\xc3\xb2cia de 1999. Va guanyar novament aquest campionat els anys 2001 i 2004, i obtingu\xc3\xa9 un gens freq\xc3\xbcent doblet en guanyar tamb\xc3\xa9 el 2004 el Campionat brit\xc3\xa0nic. Va defensar el t\xc3\xadtol amb \xc3\xa8xit el 2005 i novament el 2006. Tamb\xc3\xa9 va guanyar el Canadian Open Chess Championship de 2000 (empatat a punts amb Joel Benjamin i Kevin Spraggett), i empat\xc3\xa0 al primer lloc amb Vasilios Kotronias al Hastings International Chess Congress de 2003/04."